ຊີເຣຍ ກຽມຮັບມື ການປະທ້ວງ ຮອບໃໝ່ ຂອງຝ່າຍຄ້ານ
ຊີເຣຍກຽມຮັບມືກັບ ການປະທ້ວງຂອງພວກຝ່າຍຄ້ານ ແລະເປັນຫ່ວງເລື່ອງ ກຸ່ມກໍ່ການຮ້າຍ ອາລກາຍດາ.
ຊີເຣຍພວມກຽມຮັບມືກັບການປະທ້ວງຂອງພວກຝ່າຍຄ້ານໃນວັນສຸກມື້ນີ້ຂະນະທີ່ພວກເຈົ້າ ໜ້າທີ່ຂອງອົງການສະຫະປະຊາຊາດໄດ້ສະແດງຄວາມວິຕົກກັງວົນວ່າ ກຸ່ມກໍ່ການຮ້າຍອາລ ກາຍດາອາດມີບົດບາດ ໃນການໂຈມຕີເມື່ອໄວໆມານີ້ທີ່ ເຮັດໃຫ້ການຢຸດຍິງທີ່ຍັງບໍ່ມີຄວາມ ໝັ້ນຄົງນັ້ນຫຼໍ່ແຫຼມຂຶ້ນຕື່ມ ພວກນັກເຄື່ອນໄຫວຕໍ່ຕ້ານລັດຖະບານ ໄດ້ຮຽກຮ້ອງໃຫ້ພວກປະທ້ວງພາກັນໂຮມຊຸມນຸມ ເດີນຂະບວນ ພາຍໃຕ້ຄຳຂວັນ ທີ່ວ່າ "ວິລະຊົນ" ຂອງມະຫາວິທະຍາໄລ Aleppo ໃນວັນ ສຸກມື້ນີ້ ເພື່ອເປັນການສະແດງຄວາມສະໜັບສະໜຸນຕໍ່ພວກນັກສຶກສາທີ່ໄດ້ປະເຊີນໜ້າກັບ ກຳລັງຮັກສາຄວາມສະຫງົບ ລະຫວ່າງການປະທ້ວງໃນວັນພະຫັດວານນີ້ ຂະນະດຽວກັນ ທ່ານ Ban Ki-moon ເລຂາທິການໃຫຍ່ຂອງອົງການສະຫະປະຊາຊາດ ກ່າວວ່າ ທ່ານເຊື່ອວ່າກຸ່ມກໍ່ການຮ້າຍອາລກາຍດາຢູ່ເບື້ອງຫຼັງການໂຈມຕີສອງຄັ້ງຊ້ອນໃນ ນະຄອນຫຼວງດາມັສກັສ ເມື່ອສັບປະດາແລ້ວ ທີ່ເຮັດໃຫ້ມີຜູ້ເສຍຊີວິດ 55 ຄົນນັ້ນ ທ່ານກ່າວໃນວັນພະຫັດວານນີ້ວ່າ ຄວາມເປັນໄປໄດ້ ໃນການພົວພັນຂອງກຸ່ມກໍ່ການຮ້າຍ ດັ່ງກ່າວໄດ້ສ້າງບັນຫາທີ່ຮ້າຍແຮງອີກເທື່ອນຶ່ງ ນອກນັ້ນທ່ານຍັງເວົ້າວ່າ ໂຕເລກຜູ້ເສຍຊີ ວິດທີ່ພົວພັນກັບຄວາມວຸ້ນວາຍໃນການປະທ້ວງຕໍ່ຕ້ານລັດຖະບານຢູ່ໃນຊີເຣຍອາດສູງເຖິງ 10,000 ຄົນແລ້ວ ໃນການຖະແຫຼງຂ່າວໃນວັນສຸກ ມື້ນີ້ ຫົວໜ້າຄະນະສັງເກດການ ສະຫະປະຊາຊາດພົນຕີ Robert Mood ກ່າວວ່າ ການມີໜ້າຂອງ ກຸ່ມກໍ່ການຮ້າຍອາລກາຍດາອາດ ຈະກໍ່ໃຫ້ເກີດມີຄວາມວິຕົກກັງວົນ ຂຶ້ນ ນອກນັ້ນໃນວັນສຸກມື້ນີ້ພວກນັກ ເຄື່ອນໄຫວຝ່າຍຄ້ານ ຍັງເວົ້າວ່າ ມີການຍິງປືນໃຫຍ່ໂຈມຕີຢ່າງໜັກ ຂອງລັດຖະບານຕໍ່ເມືອງ Rastan ຊຶ່ງເປັນທີ່ໝັ້ນຂອງພວກຝ່າຍຄ້ານ ໃນເຂດເມືອງ Homs ໃນມື້ວານ ນີ້ ກຸ່ມສິ້ງຊອມສິດທິມະນຸດໃນຊີເຣຍກ່າວວ່າ ມີການຍິງປືນກົນສັງຫານ 3 ຄົນຢູ່ໃນເຂດດັ່ງກ່າວ ກຸ່ມສິ້ງຊອດສິດທິມະນຸດດັ່ງກ່າວແລະອົງການຂ່າວຂອງທາງການຊີເຣຍລາຍງານວ່າ ພວກ ໂຈມຕີໄດ້ລະດົມຍິງເຂົ້າໃສ່ລົດໂດຍສານຄັນນຶ່ງ ທີ່ບັນທຸກພວກເຈົ້າໜ້າທີ່ປະຕິບັດກົດໝາຍ ໃນເຂດເມືອງ Homs ໃນວັນພະຫັດວານນີ້ ເຮັດໃຫ້ມີຜູ້ເສຍຊີວິດຄົນນຶ່ງ ລັດຖະບານໄດ້ຖິ້ມ ໂທດໃສ່ພວກກໍ່ການຮ້າຍປະກອບອາວຸດ ໃນການໂຈມຕີຄັ້ງນີ້